Euge nius tertius, episcopus, servus servorum Dei, dilectis filiis Arduino, abbati monasterii Sancti-Germani quod secus civitatem Autissiodorensem situm est, ejusque fratribus, tam presentibus quam futuris, regularem vitam professis, in perpetuum. Quoniam sine veræ cultu religionis, nec caritatis unitas potest subsistere, nec Deo gratum exhiberi servitium, expedit apostolicæ auctoritati religiosas personas diligere, et religiosa loca sedis apostolicæ munimine confovere. Ea propter, dilecti in Domino filii, vestris justis postulationibus clementer annuimus et præfatum monasterium in quo divino mancipati estis obsequiis, sub beati Petri et nostra protectione suscipimus, et presentis scripti privilegio communimus; statuentes ut quascumque possessiones, quæcumque bona, idem monasterium in præsentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. In quibus hæc propriis duximus exprimenda vocabulis: In episcopatu Autissiodorensi, ecclesiam Sancti-Lupi; ecclesiam Digiæ; ecclesiam de Escant; ecclesiam de Patriniaco; ecclesiam de Bladiniaco; ecclesiam de Baina; ecclesiam de Venneto; ecclesiam de Pratili; ecclesiam de Irenciaco; ecclesiam de Airiaco; ecclesiam de Siliniaco; ecclesiam de Rovredo; ecclesiam de castro Sancti-Ferreoli; quinque solidos in ecclesia quæ dicitur ad Sanctos; monasterium Meleredense cum adjacentibus ecclesiis, videlicet ecclesia Sancti-Petri de ipso burgo, ecclesia Sanctæ-Columbæ, ecclesia Sancti-Boniti, ecclesia Sancti-Amandi et ecclesia de Annaio; monasterium Sancti-Salvatoris cum adjacente ecclesia Sancti-Johannis-Baptistæ; monasterium de Saxiaco, cum adjacentibus ecclesiis Sancti-Christophori et Sancti-Machuti; quindecim solidos in ecclesia de Asneriis; monasterium Sancti-Verani cum ipsa ecclesia. In parochia Senonensi: monasterium Sancti-Florentini cum pertinentiis suis; monasterium Airaldi cum pertinentiis suis, ecclesiam de Agriaco; quicquid habetis in ecclesia de Corbeliis; ecclesiam de Sencasio; ecclesiam de Ulmedo; ecclesiam de Altaripa; ecclesiam de Monte-Sancti-Sulpitii; ecclesiam de Bodoliaco. In episcopatu Trecensi: ecclesiam de Britiniaco. In episcopatu Lingonensi: monasterium Sancti-Leodegarii cum adjacentibus ecclesiis, videlicet ecclesia Sanctæ-Mariæ in eodem burgo, ecclesia de Monasteriolo, et ecclesia de Mainiaco; monasterium Sancti-Valentini, cum ecclesiis de Niceto, videlicet de Lamnia et de Pontiaco; ecclesiam de Linerolis; ecclesiam de Quadrisiaco; ecclesiam de Mollaio; ecclesiam de Annaio. In episcopatu Eduensi: ecclesiam de Luciaco; ecclesiam de Vultiniaco. In episcopatu Nivernensi: monasterium Sancti-Petri de Disesia cum ecclesiis Sanctæ-Mariæ, Sancti-Martini, Sancti-Mauritii, et Sancti-Leodegarii; quicquid habetis in ecclesia de Toriaco; monasterium de Massiliis cum ecclesiis de Viridi-Prato, de Montolran, de Vendenessa et de Sancto-Jacobo: monasterium de Castillione cum ecclesiis ejusdem castri, videlicet Sancti-Johannis-Baptistæ, Sanctæ-Ceciliæ, Sanctæ-Mariæ: ecclesiam de Aluia, de Fraxineto et de Chainniaco; ecclesiam Sanctæ-Mariæ-de-Capella de Catis. Constituimus quoque ut in parochialibus ecclesiis quas tenetis presbiteros eligatis et diocesano episcopo presentetis; quibus si idonei fuerint episcopus animarum curam committat, ut hujusmodi sacerdotes de plebis quidem cura episcopo respondeant, vobis vero, pro rebus temporalibus ad vestrum monasterium pertinentibus, dignam subjectionem exhibeant. Decernimus ergo ut nulli omnino hominum liceat præfatum monasterium temere perturbare, aut ejus possessiones auferre, etc., ut supra, p. 327. Datum Signiæ, quinto idus februarii, Incarnationis Dominicæ anno millesimo centesimo quinquagesimo primo, pontificatus vero domni Eugenii tertii, papæ, anno septimo.